b'\n_START_ARTICLE_\nZumba\n_START_PARAGRAPH_\nZumba je fitnes program, ki ga je v devetdesetih letih prej\xc5\xa1njega stoletja razvil kolumbijski plesalec in koreograf Alberto "Beto" Perez. To je vadba, ki zdru\xc5\xbeuje aerobiko in razli\xc4\x8dne vrste plesov (reggaeton, hip-hop, salso, sambo, mambo, merengue in mnoge druge), spremlja pa jo energi\xc4\x8dna latinoameri\xc5\xa1ka glasba. Vadbo tedensko obiskuje okoli 15 milijonov ljudi, in sicer na 200.000 lokacijah v 180 dr\xc5\xbeavah.\n_START_SECTION_\nZa\xc4\x8detki\n_START_PARAGRAPH_\nZa\xc4\x8detnik zumbe je plesalec, koreograf in in\xc5\xa1truktor aerobike Alberto \xc2\xbbBeto\xc2\xab\xc2\xa0Perez. \xc5\xa0olal se je na plesni akademiji, delal kot koreograf z znanimi glasbeniki in vodil ure aerobike v svojem doma\xc4\x8dem mestu Cali v Kolumbiji. Zumbo je razvil popolnoma po naklju\xc4\x8dju leta 1986, ko je na svojo uro klasi\xc4\x8dne aerobike pozabil prinesti predpisano glasbo, zato je improviziral in uporabil zgo\xc5\xa1\xc4\x8denke, ki jih je imel takrat pri roki. Na njih je bila posneta latinoameri\xc5\xa1ka glasba, ki klasi\xc4\x8dni aerobiki ni povsem ustrezala. Perez je zato koreografijo in korake na hitro prilagodil ter nevede ustvaril bodo\xc4\x8do svetovno vadbeno senzacijo. Taka vadba je kmalu postala izredno priljubljena med njegovimi u\xc4\x8denci. Po za\xc4\x8detnem uspehu v Kolumbiji je leta 1999 zumbo predstavil \xc5\xa1e v Zdru\xc5\xbeenih dr\xc5\xbeavah, dve leti po tem pa je skupaj z Albertom Perlmanom in Albertom Aghionom registriral blagovno znamko \xc2\xbbZumba\xc2\xab, ki je danes uveljavljena v 180 dr\xc5\xbeavah po svetu. Poleg razli\xc4\x8dnih fitnes programov podjetje ponuja \xc5\xa1e \xc5\xa1portno opremo, obla\xc4\x8dila, modne dodatke in celo videoigre.\n_START_SECTION_\nGlasba in Vadba\n_START_PARAGRAPH_\nZumba je dinami\xc4\x8dna plesno-\xc5\xa1portna vadba, zasnovana na principu intervalnega treninga. Vadba poteka v skupinah, ki jih vodi in\xc5\xa1truktor, in traja pribli\xc5\xbeno 60 minut. Za\xc4\x8dne se z ogrevalnimi vajami, kjer se ogrejejo mi\xc5\xa1i\xc4\x8dne skupine zadnjice, rok, nog in trebuha. Po ogrevanju sledi od 40 do 45 minut vadbe, ki jo spremlja latinoameri\xc5\xa1ka in pop glasba. Vadba zdru\xc5\xbeuje razli\xc4\x8dne kombinacije korakov, ki izvirajo iz plesov kot so reggaeton, salsa, samba, hip-hop, rumba, mamba in \xc5\xa1tevilni drugi. Konec vadbe je namenjen umiranju in ohlajanju telesa. _NEWLINE_Ker so koreografije sestavljene iz enostavnih osnovnih korakov, ki jim je lahko slediti, je vadba primerna za vsakogar. Zahtevnost vadbe je prilagojena posameznikom, saj je kombinacije mogo\xc4\x8de izvajati v la\xc5\xbejih ali te\xc5\xbejih razli\xc4\x8dicah. Beseda "zumba" v kolumbijskem slengu pomeni \xc2\xbbgibati se hitro in se pri tem zabavati\xc2\xab, kar je tudi primarno vodilo vadbe.\n_START_SECTION_\nU\xc4\x8dinki\n_START_PARAGRAPH_\nZumba predstavlja dinami\xc4\x8den aerobni trening, ki pripomore h krepitvi telesa, izgubi ma\xc5\xa1\xc4\x8dobe in bolj\xc5\xa1i splo\xc5\xa1ni telesni pripravljenosti. Zumba vklju\xc4\x8duje celotno telo in skoraj vse skupine mi\xc5\xa1ic. Po eni uri vadbe telo porabi okoli 300-600 kalorij, \xc5\xa1tevilo pa je odvisno od starosti, spola, intenzivnosti vadbe in drugih dejavnikov. Ob redni vadbi se izbolj\xc5\xa1uje koordinacija gibov, ravnote\xc5\xbeje, fleksibilnost, vzdr\xc5\xbeljivost in telesna dr\xc5\xbea. Vadba vpliva tudi na spro\xc5\xa1\xc4\x8danje endorfinov in nevrotransmitorjev, ki izbolj\xc5\xa1ujejo po\xc4\x8dutje in iz telesa izlo\xc4\x8dajo stresne hormone.'